BEM ลุ้นกำไรไตรมาส 3/61 ทำนิวไฮแนะทยอยสะสมเป้า 9 บาท 
BEM ลุ้นกำไรไตรมาส 3/61 ทำนิวไฮแนะทยอยสะสมเป้า 9.00 บ. 
28 ส.ค. 2561

บล.เมย์แบงก์ กิมเอ็ง ระบุในบทวิเคราะห์วันนี้(28ส.ค.) ว่า บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ราคาหุ้นเผชิญแรงขาย Sell on fact ผลประกอบการไตรมาส 2/61 ที่ออกมาเติบโตดีตามคาด เปิดโอกาสให้ทยอยสะสม โดยคาดกำไรสุทธิไตรมาส 3/61 มีโอกาสทำระดับสูงสุดเป็นประวัติการณ์ที่บริเวณ 950ล้านบาท +/- เนื่องจากเข้าสู่ช่วง Seasonal ของธุรกิจรถไฟฟ้าและทางด่วน
ประเด็นกทพ.ลดค่าทางด่วน 10% หรือ 5.0 บาท สำหรับผู้ใช้ Easy pass ในทางด่วนขั้นที่ 2 ช่วงอโศก (Sector D &gt; A) บริษัทไม่ได้รับผลกระทบเนื่องจาก กทพ.จะเป็นผู้รับในส่วนดังกล่าวทั้งหมดซึ่งอยู่ในส่วน Rev sharing 60%
ในอีก 3-12 เดือน ต่อจากนี้จะมี Catalyst สนับสนุนบริษัท นำโดยการประมูลรถไฟฟ้าสายสีม่วงต่อขยาย,การเปิดสัมปทานเดินรถไฟฟ้าสายสีส้ม การเจรจาต่อสัญญาสัมปทานทางด่วน (ทั้ง 3 ประเด็นดังกล่าวยังไม่ได้ถูกรวมไว้ในประมาณการของเรา ) และการเปิดให้บริการสายสีน้ำเงินส่วนต่อขยาย